1. mellékelt a 3/2015. (IV.28.) önkormányzati rendelethez

**MEGÁLLAPODÁS**

Mely létrejött:

1. **Nagymányok Város Önkormányzatának Képviselő-testülete**

(székhely: 7355 Nagymányok, Dózsa György utca 28., képviseli: Karl Béla polgármester)

2. **Kismányok Község Önkormányzatának Képviselő-testülete**

(székhely: 7356 Kismányok, Kossuth u. 49., képviseli: Bőte István polgármester)

között Magyarország helyi önkormányzatairól szóló 2011. évi CLXXXIX. tv. (továbbiakban : Mötv.) 84-85. §-ában szabályozott közös önkormányzati hivatal létrehozásáról.

1. **1. Általános rendelkezések**

1.1. A megállapodás megkötésének célja:

A megállapodást megkötő önkormányzatok 2020. január 1. napjától önállóan működő és gazdálkodó költségvetési szervként létrehozzák határozatlan időtartamra a Nagymányoki Közös Önkormányzati Hivatalt (továbbiakban Hivatal):

1.2. A közös önkormányzati hivatal elnevezése:

Nagymányoki Közös Önkormányzati Hivatal.

1.3. A közös hivatal székhelye és telephelyei:

1.3.1. Székhelye:7355 Nagymányok, Dózsa György utca 28.

1.3.2. Telephelyei:

- Kismányoki Kirendeltség 7356 Kismányok, Kossuth u. 49.

**2. A megállapodás létrehozásának, módosításának és megszüntetésének módja**

2.1. A megállapodás létrehozása:

2.1.1. A megállapodás létrehozásáról az érintett képviselő-testületek külön ülésen minősített szótöbbséggel hozott határozatukkal döntenek. A döntés az egyes képviselő-testületek át nem ruházható hatáskörébe tartozik. A döntés meghozatalát. követően legkésőbb 15 napon belül értesíteni kell a másik érintett önkormányzatot.

2.1.2. A jelen átmeneti szabályozás kivételével a megállapodás jövőbeli, további működtetéséről az általános önkormányzati választások napját követő 60 napon állapodhatnak meg az érintett képviselő-testületek a 2.1.1. pont szerinti döntéssel. A megjelölt határidőben további működtetésről is külön megerősítő döntés szükséges.

2.2. A megállapodás módosítása

2.2.1. A megállapodás módosítását kezdeményezheti a székhely önkormányzat, illetve az érintett képviselő-testület a székhely önkormányzat írásbeli megkeresésével.

2.2.2. A székhely önkormányzat köteles a módosító javaslatot 15 napon belül a résztvevő önkormányzat felé továbbítani, amelyben a jelen pontban foglaltaknak megfelel. A módosítási javaslat nem érintheti az 1.2. és az 1.3.1. pontokat, és nem célozhatja a Hivatal megjelölt határidőn kívüli megszüntetését. A módosítási javaslatot az önkormányzatok legkésőbb 30 napon belül kötelesek megtárgyalni, és a döntés meghozataláról 15 napon belül kötelesek értesíteni a másik résztvevő önkormányzatot.

2.2.3. A megállapodás módosításának minősül a csatlakozás, amelyre csak az általános önkormányzati választásokat követő 60 napon belül van lehetőség. A csatlakozási kérelmeket érdemben meg kell tárgyalnia a résztvevő képviselő-testületeknek olyan időpontban, hogy az esetleges csatlakozást a jogszabályi határidőben lehetővé tegye. Csatlakozásra kizáróan akkor kerülhet sor, ha a jelen megállapodás emiatt szükséges módosítását a jelen megállapodást megkötő önkormányzatok képviselő-testülete minősített többséggel elfogadja.

Amennyiben az Mötv. 85. § (3) bek. alapján a kormányhivatal vezetőjének intézkedésére újabb önkormányzati hivatalnak kell a közös hivatalhoz csatlakozni, a csatlakozást a résztvevő önkormányzatok nem tagadhatják meg.

2.2.4. A megállapodás módosításának minősülő kizárásra csak az általános önkormányzati választások napját követő 60 napon belül van lehetőség. A kizáráshoz – a kizárással érintett önkormányzaton kívül – a résztvevő önkormányzat 2.1.1. szerinti döntése szükséges.

2.2.5. A megállapodás módosításának minősülő felmondásra csak az általános önkormányzati választások napját követő 60 napon belül van lehetőség. A felmondás egyoldalú jognyilatkozat, mely nem igényli a megállapodást megkötő önkormányzatok hozzájárulását. A felmondás a döntésnek a másik önkormányzatnak történő közlésétől számított 15. napon hatályosul.

2.3. A megállapodás megszüntetése

2.3.1. A megállapodás megszüntetéséről közös megegyezéssel az érintett képviselő-testületek az általános önkormányzati választások napját követő 60 napon belül állapodhatnak meg. Az ennek kezdeményezéséről szóló határozatban foglaltakat a megállapodást megkötő önkormányzatok képviselő-testületei a határozatról készült jegyzőkönyv-kivonat kézhezvételét követő 15 napon beléül kötelesek megtárgyalni.

2.3.2. Amennyiben a közös megegyezés teljes körűen nem jön létre, úgy a felmondás szabályai szerint kell eljárnia a megállapodást megszűntetni kívánó önkormányzatnak.

2.3.3. A megszüntető döntés meghozatalára egyebekben a 2.1.1. pontban meghatározott szabályok az irányadók.

2.3.4. A megállapodás megszűntetése esetén gondoskodni kell a jelen megállapodás szerinti pénzügyi és vagyoni elszámolásról. A meglévő ingó és ingatlan vagyongyarapodást a megállapodás megszűnése esetén, ha a vagyon származásának pontos helye nem állapítható meg, akkor a lakosságszám arányában kell a felek között megosztani, egyéb esetben a vagyonbevitel szerinti tagot illeti meg a tulajdonjog.

1. **3. Közös önkormányzati hivatal szervezeti kérdései**

3.1. A közös önkormányzati hivatal irányítása

3.1.1. A Hivatal tekintetében az irányító szervet az államháztartásról szóló 2011. évi CXCV. tv. 9. § alapján megillető jogok és kötelezettségek Nagymányok Város Önkormányzatának Képviselő-testületét illeti meg, illetve terhelik az alábbi pontokban részletezett kiegészítésekkel:

3.1.2. A jelen megállapodást megkötő önkormányzatok képviselő-testületei a Hivatal bevételeiről, kiadásairól, engedélyezett létszámáról, - a költségvetési rendeletüket megtárgyaló képviselő-testületi üléseken – külön-külön döntenek. A testületi ülések előtt a polgármesterek a javaslatot egyeztetik.

3.1.3. A Hivatal, mint önállóan működő és gazdálkodó költségvetési szerv éves költségvetése Nagymányok Város Önkormányzata költségvetésének részét képezik.

3.1.4. A jelen megállapodást megkötő önkormányzatok képviselő-testületei a Hivatal éves költségvetési beszámolójáról a zárszámadásokat tárgyaló képviselő-testületi ülésen külön-külön döntenek.

3.1.5. Amennyiben a 3.1.2. és 3.1.4. pontban a képviselő-testületek között nem születik egyhangú döntés, akkor a beterjesztett javaslatot el nem fogadó önkormányzat képviselő-testület módosító indítványát haladéktalanul köteles a székhely önkormányzattal közölni, és a javaslatot minden testületnek újra meg kell tárgyalni. Amennyiben a módosító javaslatot sem sikerül egyhangú döntéssel elfogadni, úgy a 3.2.3. pontban foglalt szabályok az irányadók.

3.1.6. Társuló községet megillető további jogosultságok:

- A jegyző kinevezése során Nagymányok Város polgármesterének jogkörét az Mötv. 83 § c) pontja biztosítja.

- Kezdeményezési jog és javaslattételi jog illeti meg Kismányok Község Önkormányzatának képviselő-testületét a Kismányoki Kirendeltség működését érintő és az irányító szerv hatáskörébe tartozó ügyekben.

- Kismányok Község polgármesterének egyetértése szükséges a Kismányok településen működő kirendeltség köztisztviselőjének kinevezéséhez, bérezéséhez és felmentéséhez.

-A Hivatal szabályzatainak irányító szerv általi elfogadása előtt a társult település polgármestert véleményezési jog illeti meg.

3.2. A közös hivatal vezetése: jegyző, aljegyző

3.2.1. A közös önkormányzati hivatalt a jegyző vezeti. A jegyzőt az aljegyző helyettesíti.

3.2.2. A jegyző és az aljegyző felett Nagymányok Város polgármestere az Mötv. 83. § c) pontja szerint gyakorolja a munkáltatói jogokat azzal, hogy a jegyző felett az egyéb munkáltatói jogokat (Mötv. 19. § b) pontja) Nagymányok város polgármestere, az aljegyző felett az egyéb munkáltatói jogokat a jegyző gyakorolja.

3.2.3. A jegyző évente egy alkalommal valamennyi képviselő-testület előtt legkésőbb a tárgyévet követő május 31-ig beszámol a közös önkormányzati hivatal működéséről.

3.2.4. A jegyző ellátja az Mötv. 81. § (3) bekezdésében meghatározott feladatokat. A társult településeken a jegyző és az aljegyző az alábbiak szerint látja el a jegyzői feladatokat:

- Kismányok: aljegyző, távollétében a jegyző, megbízott köztisztviselő

|  |  |  |  |  |  |
| --- | --- | --- | --- | --- | --- |
|  | **Hétfő** | **Kedd** | **Szerda** | **Csütörtök** | **Péntek** |
| Jegyzői ügyfélfogadás |  | 8.00-12.00 |  |  |  |
| Ügyintézés | 8.00-12.00 | 8.00-12.00 | 8.00-12.00 | 8.00-12.00 | 8.00-12.00 |

3.2.5. A jegyző és az aljegyző – ha ezen megállapodás másképp nem rendelkezik – a közös önkormányzati hivatal ügyfélfogadási idejében a székhely település polgármesteri hivatalában fogadja az ügyfeleket.

3.2.6. Társult települések képviselő-testületi ülésein, bizottsági ülésein, a nemzetiségi önkormányzatok ülésein az aljegyző, távollétébe a jegyző vesz részt. A megbízott köztisztviselő kijelölése a jegyző hatáskörébe tartozik.

3.3. Közös önkormányzati hivatal felépítése

3.3.1. Közös önkormányzati hivatal az alábbi osztályokra és csoportokra tagolódik:

1. Pénzügyi Csoport

2. Hatósági Csoport

3.3.2. A közös önkormányzati hivatal az 1.3.2. pontban megjelölt telephelyén állandó irodát működtet, melynek munkarendje a 3.2.4 pontban foglaltak szerint alakul.

3.3.3. A Kismányoki Kirendeltségen biztosítani kell a képviselő-testület tevékenységéhez kapcsolódó adminisztratív teendők ellátását. Ugyancsak biztosítani kell a rendszeres ügyfélfogadást.

3.3.4. Az államigazgatási feladatok ellátása a székhelytelepülésen, illetve a társult település irodájában történik. Az ellátandó államigazgatási feladatok felsorolását és az ügyintézési helyeket az önkormányzati hivatal szervezeti és működési szabályzata tartalmazza.

Az önkormányzat gazdálkodási feladatainak ellátása a székhelytelepülésen történik, a Pénzügyi Csoportvezető irányításával és felelősségével. Kismányok Község Önkormányzatának gazdálkodási feladatait a székhelytelepülésen egy ügyintéző látja el, adófeladatait osztott munkakörben 0,5 fő látja el.

3.4. Közös önkormányzati hivatal létszáma

3.4.1. Székhely település önkormányzati hivatala:

- jegyző 1 álláshely

- aljegyző 1 álláshely

- hatósági csoport:

- műszaki feladatok 1 álláshely

- általános igazgatás 3 álláshely

- pénzügyi csoport

- csoportvezető 1 álláshely

- gazdálkodási feladat 5 álláshely

- adófeladat 2 álláshely

Összesen: 14 álláshely

3.4.2.

Kismányoki Kirendeltség 1 álláshely

Összesen: 1 álláshely

3.5. A közös önkormányzati hivatal munkarendje és ügyfélfogadási rendje

3.5.1. Munkarend

hétfő-csütörtök 07.30-16.00-ig

péntek 07.30-13.00-ig

3.5.2. Ügyfélfogadás:

Székhelytelepülési hivatalban:

hétfő: 08.00-12.00-ig és 13.00-16.00-ig

kedd nincs ügyfélfogadás

szerda 08.00-12.00-ig és 13.00-16.00-ig

csütörtök nincs ügyfélfogadás

péntek 08.00-12.00-ig

3.5.3. A társult település kirendeltségén az ügyfélfogadás a 3.2.4. pont szerint.

**4. Közös önkormányzati hivatal költségvetéséhez való hozzájárulás, valamint a közös önkormányzati hivatal vagyoni viszonyai**

4.1. Az önkormányzati hivatal költségvetéséhez való hozzájárulás

4.1.1. A közös önkormányzati hivatal működési költségét az állam – az adott évi központi költségvetésről szóló törvényben meghatározott mértékben és a hivatal által ellátott feladatokkal arányban – finanszírozza, amelyet a székhelytelepülés részére folyósít.

4.1.2. A közös önkormányzati hivatal költségvetésében kerül megtervezésre valamennyi személyi juttatás, járulékaival és az éves képzési költségek, valamint a kiküldetések és költségtérítések. A személyi jellegű juttatáson kívüli, egyéb működési kiadásokat az érintett önkormányzatok saját költségvetésükben tervezik.

4.1.3. A 4.1.2. pontban tervezett költségek állami támogatással nem fedezett részét az önkormányzatok lakosságszám arányban, saját bevételeik terhére fizetik.

4.1.4. A közös önkormányzati hivatal fenntartásában résztvevő önkormányzat vállalja, hogy a 4.1.3. pont szerinti összegeket saját költségvetésébe betervezi, és az összeget negyedévente az alábbi ütemezés szerint átutalja Nagymányok Város Önkormányzata számára.

1. negyedév: február 15.

2. negyedév: május 15.

3. negyedév: augusztus 15.

4. negyedév: november 15.

Amennyiben az önkormányzat az esedékes hozzájárulást nem fizeti meg, úgy az adós önkormányzat a jegybanki alapkamat kétszeresének megfelelő összeget köteles megfizetni. Ez esetben Nagymányok város polgármestere a nem teljesítő önkormányzatot felszólítja a 30 napon belüli teljesítésre. A határidő eredménytelen eltelte után Nagymányok Város Önkormányzata inkasszó benyújtására jogosult a nem teljesítő önkormányzattal szemben.

Ugyanezen szabály érvényes abban az esetben is, ha az éves elszámolás alapján Nagymányok Város Önkormányzatának van visszafizetési kötelezettsége a társult önkormányzat felé.

4.1.5. A 4.1.3. pontban meghatározott összegről az adatok rendelkezésre állásától számított 10 napon belül tájékoztatni kell a társult település polgármesterét.

4.1.6. Felek megállapodnak, hogy minden év május 31-ig elszámolnak az előző évi hozzájárulásokkal. Nagymányok Város Önkormányzata e határidőig eljuttatja a társult község önkormányzata részére. Felek kötelezik magukat, hogy ezen elszámolás alapján a pénzügyi rendezés az elszámolás kézhezvételétől számított 5 munkanapon belül megtörténik.

4.2. A közös önkormányzati hivatal vagyoni viszonyai

A székhely és a társult önkormányzat közös önkormányzati feladatainak ellátására használt ingók és ingatlanok tulajdonjoga a felek tulajdonában marad. Az ingóságokat térítésmentesen a közös önkormányzati hivatal használatába adják. Az ingatlanok beruházási és felújítási kötelezettségéről a tulajdonos önkormányzat saját forrásai szerint gondoskodik.

1. **5. Közös önkormányzati hivatal nyilvánossága**

5.1. A Hivatal működése során biztosítani kell az önkormányzati és a hivatali munka átláthatóságára, nyilvánosságára vonatkozó jogszabályi előírások betartását.

5.2. Közérdekű adatok nyilvánosságának biztosításával kapcsolatos feladatok ellátásáról a jegyző gondoskodik a Hivatal szervezeti és működési szabályzatának függelékét képező, a közérdekű adatok közzétételi kötelezettségének teljesítéséről szóló szabályzatban foglaltaknak megfelelően.

5.3. A kötelezően közzéteendő közérdekű adatok körét nem érintő képviselő-testületi döntések nyilvánosságának a biztosítása a jegyző feladata. A jegyző a határozatok nyilvánosságáról a nyílt ülések jegyzőkönyveinek elérhetővé tételével, a rendeletek nyilvánosságáról a kihirdetésükkel gondoskodik az egyes önkormányzatok szervezeti és működési szabályzatainak előírása szerint.

5.4. Közérdekű adatokon túli, nyilvánosságot igénylő önkormányzati közérdekű információk, közzétételek és hirdetmények nyilvánosságra hozatalával kapcsolatos feladatok ellátása az érintett polgármesterek kötelezettsége.

1. **6. Záró és átmeneti rendelkezések**

6.1. A jelen megállapodásból eredő vitás kérdésekben bármelyik fél polgármestere jogosult egyeztető tárgyalást összehívni. Az egyeztető tárgyalás helye a székhely hivatali helyisége. Az egyeztető tárgyalásról emlékeztető készül, melynek elkészítéséről a tárgyalást összehívó polgármester köteles gondoskodni, és az emlékeztetőt 8 munkanapon belül megküldi a másik önkormányzatnak.

6.2. Amennyiben az egyeztető tárgyalás eredményre vezetett, és ennek alapján jelen megállapodás módosítása szükséges, úgy azt Nagymányok Város Polgármestere az emlékeztető általa történő kézhezvételétől számított 30 napon belül köteles a megállapodás módosítását elkészíteni, és az előkészítést a város illetve a csatlakozó település polgármestere számára megküldeni, akik a kézhezvételt követő 15 napon belül kötelesek azt saját képviselő-testületük elé jóváhagyásra beterjeszteni.

6.3. A felek a vitás kérdés bírói útra való terelését megelőzően legalább egy alkalommal kötelesek egyeztetni a 6.1. és a 6.2. pontokban foglaltak szerint. Az egyeztetés eredménytelensége esetén a jelen megállapodásból eredő jogvita elbírálására a Bonyhádi Járási Bíróság kizárólagos illetékességét kötik ki.

6.4. A jelen megállapodás a megállapodást megkötő mindkét önkormányzat képviselő-testülete általi elfogadását és az azok polgármestereinek aláírását követően 2020. január 1. napján lép hatályba.

6.5. A jelen megállapodást, annak elolvasását, tartalmának megismerését és megértését követően az önkormányzatok képviselő-testületei képviseletében eljáró polgármesterek a képviselt önkormányzat akaratával mindenben megegyezően, annak nevében helybenhagyóan sajátkezű aláírással látják el. A megállapodást Nagymányok Város Önkormányzatának képviselő-testülete …/2019. (XI.28.) határozatával, Kismányok Község Önkormányzatának képviselő-testülete …/2019. (XI.26.) határozatával hagyta jóvá.

Nagymányok, 2020. november 29

Karl Béla Bőte István

Nagymányok Város Polgármestere Kismányok Község Polgármestere

dr. Klausz Judit

jegyző